На основу члана 37. став 1. тачка 24). Статута Града Ниша ("Службени лист Града Ниша", број 88/08, 143/16 и 18/2019 ),

Скупштина Града Ниша на седници одржаној \_\_\_\_\_\_\_\_\_\_\_ 2025. године донела је

**Р Е Ш Е Њ Е**

I **УСВАЈА СЕ** Извештај о раду и пословању Историјског архива Ниш за 2024. годину, број 01/188-25 од 12.03.2025. године, који је Одлуком број 01/189-25 од 12.03.2025. године усвојио Управни одбор Установе.

II Решење доставити Историјском архиву Ниш, Градскoj управи за социјалну и породичну заштиту, образовање, културу и спорт и Градскoj управи за финансије и локалне јавне приходе.

Број:

У Нишу,

**СКУПШТИНА ГРАДА НИША**

ПРЕДСЕДНИК

Проф. Др Игор Новаковић

***О б р а з л о ж е њ е***

Члан 37. став 1. тачка 24) Статута Града Ниша прописује да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Историјског архива Ниш, на седници одржаној 12.03.2025. године, донео је Одлукy број 01/189-25, којом је усвојио Извештај о раду и пословању Историјског архива Ниш за 2024. годину, број 01/188-25 од 12.03.2025. године и доставио га Градској управи за социјалну и породичну заштиту, образовање, културу и спорт на даље поступање.

Година 2024. је била изузетно продуктивна у свим аспектима рада установе, укључујући архивску обраду, микрофилмовање, теренске активности, истраживачку подршку, културне манифестације и дигитализацију. Постигнути резултати допринели су очувању, бољој организацији и промоцији архивске грађе, као и унапређењу услуга за кориснике

Током претходне године вршени су послови обраде и сређивања архивске грађе. Завршене су коначне унутрашње листе за пројектну и техничку документацију Народног одбора града Ниша (1945–1957), коју чине 23 кутије. Израђено је укупно 2.614 уверења за потребе ПИО Фонда. Библиотека је током године имала 127 истраживача са укупно 122 истраживачка дана, док је електронском комуникацијом услужено 65 корисника. Инвентарисано је 185 монографских јединица и 28 јединица периодике.

Служба надзора архивске грађе током 2024. године спровела је 119 записника о прегледу архивске грађе и документарног материјала. Издато је 107 решења за уништење документарног материјала, а обављено је 500 консултација. Дата је сагласност на 314 листа, а примљено је, отворено и разврстано 675 правилника, листа и архивских књига. Отворено је 131 нових досијеа стваралаца архивске грађе и документарног материјала.

Током 2024. године вршено је микрофилмовање и снимљена су 24 филма. Такође направљено је 68.450 снимака фонда Град Ниш. Започето је микрофилмовање Фонда за стамбену изградњу општине Ниш, у оквиру којег је до сада урађено 5 филмова са 14.693 снимака. Историјски архив Ниш је у 2024. години реализовао низ значајних изложби, једна од најистакнутијих била је изложба „Енглеско-српски дом“, затим „Жена“, као и изложба „Архиви Србије“, којом је представљен рад архивских установа Србије, поводом Дана свих архива Србије, гостујућа изложба „И у добру и у злу,, и изложба „Различитост повезује. Током године, Историјски архив Ниш био је домаћин бројним посетама из различитих институција, школа и дипломатских кругова, настављајући своју успешну мисију промоције архивске грађе и очувања историјског наслеђа.Посебну част представљала је посета амбасадора Сувереног Војног Малтешког Реда у Србији, Његове Екселенције Франческа Марије Аморуза, који је том приликом преузео копије докумената везаних за донацију санитетског воза Краљевини Србији 1885. године.У 2024. години Министарство културе финансијски је помогло реализацију три пројекта. Потписан је протокол о сарадњи између Историјског архива Ниш и Завода за заштиту природе Србије.

Имајући у виду да је Извештај о раду и пословању Историјског архива Ниш за 2024. годину сачињен у складу са законом и прописима Града, као и циљевима садржаним у оснивачком акту, Градска управа за социјалну и породичну заштиту, образовање, културу и спорт израдила је нацрт Решења као у диспозитиву.